Document ID: /roh_data/filtered/fineweb-2-filterrobots_roh.jsonl.gz/20385

Da differenziar d'ina reacziun allergica – èn ils effects secundars che bleras da las persunas vaccinadas sentan suenter la virola. La media chantunala Marina Jamnicki explitgescha: «Talas èn be in segn, che la reacziun intenziunada dal sistem d'immunitad è era vairamain iniziada.»
Schi vegnia tar ina reacziun allergica, lura na saja quai betg la reacziun usitada dal sistem d'immunitad – il corp surreageschia per uschè dir. La furma la pli severa d'ina reacziun allergica saja il schoc anafilactic. Enfin qua n'haja dentant anc betg dà in tal en il Grischun, causa a la vaccinaziun cunter corona, sco Marina Jamnicki ha ditg. Adina puspè vegnia dentant tar reacziuns allergicas miaivlas, sco friessens, cotschnurs u murdims.
Impedir reacziuns allergicas cun medicaments
En general hajan ins vesì, che tar var 80% da las reacziuns allergicas hajan las persunas correspundentas schon ina giada reagì allergic avant la vaccinaziun cunter Covid-19. Perquai vegnia er dumandà mintga persuna, sch'ella haja gia gì ina giada reacziuns allergicas avant ina virola. «Tut tenor tge che la persuna respunda, survegn ella gia ordavant medicaments ch'impedeschan ina reacziun allergica», ha ditg Marina Jamnicki.